Diari Oficial de la Generalitat Valenciana


Sumari del DOGV 7499, del 07-04-2015 (2015/2924)

RESOLUCIÓ de 30 de març de 2015, de la presidenta de Culturarts Generalitat, per la qual es convoca la concessió d'ajudes per a la realització de festivals de caràcter audiovisual promoguts pels ajuntaments, entitats dependents dels ajuntaments i entitats sense ànim de lucre, en l'àmbit competencial de la Generalitat, que es desenrotllen entre els mesos d'octubre de 2014 i novembre de 2015, ambdós inclosos.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7499

Data del DOGV
:   07-04-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2924


Data del document
:   30-03-2015

Organisme emissor
:   Culturarts Generalitat

Tipus de document
:   Resolució

Anàlisi jurídica

 Descriptors 

:   * Culturarts Generalitat
    * ajuda pública

RESOLUCIÓ de 30 de març de 2015, de la presidenta de Culturarts Generalitat, per la qual es convoca la concessió d'ajudes per a la realització de festivals de caràcter audiovisual promoguts pels ajuntaments, entitats dependents dels ajuntaments i entitats sense ànim de lucre, en l'àmbit competencial de la Generalitat, que es desenrotllen entre els mesos d'octubre de 2014 i novembre de 2015, ambdós inclosos. [2015/2924]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1de juliol, modificat per Llei Orgànica 1/2006, de 10 d'abril, establix en l'article 49.1.4t la competència exclusiva de la Generalitat en matèria de cultura.  
El Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria d'Educació, Cultura i Esport les competències en matèria de promoció cultural.  
Pel Decret 141/2014, de 5 de setembre, del Consell (DOCV 7355, 08.09.2014), que modifica el Reglament d'Organització i Funcionament de CulturArts Generalitat, aprovat pel Decret 5/2013, de 4 de gener, s'atribuïx en l'article 2.2.l a l'ens, entre les seues funcions, la convocatòria i gestió de subvencions, ajudes i incentius de les diferents matèries culturals integrades en CulturArts Generalitat, i conferix en l'article 4.2.j l'atribució de resoldre la concessió dels incentius, ajudes i subvencions a la presidenta de l'entitat, que és la titular de la conselleria que té les competències en matèria de cultura.  
  
Amb esta finalitat, CulturArts Generalitat convoca estes ajudes a fi de donar suport i potenciar la realització de festivals encaminats a la difusió d'obres audiovisuals en l'àmbit competencial de la Generalitat i que promocionen la indústria cinematogràfica i audiovisual en valencià, que siguen promoguts pels ajuntaments, entitats dependents dels ajuntaments i entitats sense ànim de lucre, en l'àmbit competencial de la Generalitat, entre els mesos d'octubre de 2014 i desembre de 2015, ambdós inclosos.  
Per tot això, de conformitat amb el que es disposa en la Llei 38/2003, de 17 de novembre, General de Subvencions, i el seu reglament aprovat per Reial Decret 887/2006, de 21 de juliol; en la Disposició Transitòria Octava de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en relació amb el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991; en el Decret 9/2014, de 12 de juny, del president de la Generalitat; en el Decret 141/2014, de 5 de setembre, del Consell, publicat en el DOCV núm. 7355 de 08.09.2014, que modifica el Reglament d'Organització i Funcionament de CulturArts Generalitat, aprovat pel Decret 5/2013, de 4 de gener, i fent ús de les atribucions que em conferix l'article 4.2.j del mencionat Decret 141/2014, de 5 de setembre, resolc:  
  
  
Primer  
Convocar la concessió de subvencions, en règim de concurrència competitiva, dins dels límits pressupostaris aprovats per a la mencionada finalitat, per a la realització de festivals de caràcter audiovisual en els municipis de l'àmbit competencial de la Generalitat, que es realitzen entre els mesos d'octubre de 2014 i novembre de 2015, ambdós inclosos, i aprovar les bases de la convocatòria per les quals es regirà, així com el model de sol·licitud, que s'adjunten com a annexos d'esta resolució.  
  
Segon  
La Llei de Pressupostos de la Generalitat per a l'exercici de 2015 conté la línia de subvenció T6423000 «Activitats i festivals cinematogràfics», inclosa en el capítol IV del pressupost de CulturArts Generalitat, destinada a l'esmentada finalitat, per import global màxim de 60.000 euros.  
Així mateix el mencionat import podrà ser minorat quan en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Tercer  
Esta convocatòria d'ajudes no necessita notificar-se a la Comissió Europea perquè no reunix tots els requisits de l'article 107.1 del Tractat de Funcionament de la Unió Europea, atés que estan acollides al Reglament UE núm. 1407/2013, de la Comissió, de 18 de desembre (DOUE L 352, de 24.12.2013), relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis i pel seu import no suposen un falsejament de la competència que afecte els intercanvis comercials entre estats membres.  
  
Esta resolució no podrà aplicar-se a les empreses que operen en els sectors determinats en el punt 1 de l'article 1r del Reglament UE núm. 1407/2013, de la Comissió, de 18 de desembre (DOUE L 352, de 24.12.2013).  
L'ajuda total sota este concepte de minimis concedida a qualsevol empresa no podrà excedir 200.000 euros en un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, segons establix el Reglament UE núm. 1407/2013, de la Comissió, de 18 de desembre (DOUE L 352, de 24.12.2013)  
El centre gestor haurà d'haver comprovat que no se supera el límit mencionat en l'apartat anterior.  
Sense perjuí de l'anterior, serà possible l'acumulació amb un altre tipus d'ajudes per a la mateixa acció subvencionada, excepte si esta acumulació conduïx a una intensitat de l'ajuda o de l'import d'ajudes superiors a les establides per a les circumstàncies concretes de cada cas en un reglament d'exempció per categories o en una decisió adoptada per la Comissió.  
A efectes de control de les ajudes concedides a l'empara del Reglament de minimis, CulturArts Generalitat mantindrà un registre detallat d'esta i de totes les altres subvencions que s'acullen a la regla de minimis.  
  
Quart  
Segons el que establixen el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i es regula el seu funcionament, i el Decret 80/2011, d'1 de juliol, del Consell, que modifica la denominació i composició de l'esmentada comissió, esta convocatòria no necessita el seu pronunciament, ja que no té una especial incidència pressupostària i econòmica.  
  
Quint  
Esta resolució produirà efectes a partir de l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra este acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la presidenta de CulturArts Generalitat en el termini d'un mes a comptar de l'endemà de la publicació de la present resolució.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini dos mesos a comptar de l'endemà de la publicació o de l'endemà del dia que es notifique la resolució expressa del recurs de reposició.  
  
  
València, 30 de març de 2015.- La presidenta de CulturArts Generalitat: María José Catalá Verdet.  
  
  
  
ANNEX I  
Bases per a la concessió d'ajudes per a la realització de festivals de caràcter audiovisual promogudes pels ajuntaments, entitats que en depenen i entitats sense ànim de lucre, en l'àmbit competencial de la Generalitat, que es desenrotllen entre els mesos d'octubre de 2014 i novembre de 2015, ambdós inclosos  
  
Base primera. Objecte, import i nombre màxim d'ajudes  
1. Esta convocatòria té per objecte potenciar l'organització de festivals de caràcter audiovisual que es desenrotllen entre els mesos d'octubre de 2014 i novembre de 2015, ambdós inclosos, en l'àmbit competencial de la Generalitat.  
2. Es podran concedir un màxim de 20 ajudes, sense que, en cap cas, l'import de qualsevol d'estes supere els 6.000 euros. La quantia de la totalitat de les ajudes a concedir no podrà excedir els 60.000 euros previstos en la línia de subvenció T6423000, inclosa en el capítol IV del pressupost de CulturArts Generalitat per a l'any 2015.  
  
Base segona. Conceptes  
S'entén per festivals de caràcter audiovisual, als efectes d'esta convocatòria, aquells que reunisquen les característiques mínimes següents:  
  
- La seua convocatòria comporta la redacció d'unes bases escrites, prèvies i públiques.  
- Tinguen naturalesa de concurrència competitiva.  
- La valoració de la competició estiga encomanada a un jurat professional.  
- Es concedisquen premis o guardons als audiovisuals seleccionats.  
  
  
Base tercera. Beneficiaris  
Podran sol·licitar estes ajudes les corporacions locals, els organismes dependents d'estes que pertanyen al sector públic i les entitats sense ànim de lucre amb personalitat jurídica de l'àmbit competencial de la Generalitat, que organitzen i duguen a terme festivals audiovisuals entre els mesos d'octubre de 2014 i novembre de 2015, ambdós inclosos.  
  
Les ajudes concedides per mitjà d'esta orde estan acollides al règim de minimis establit en el Reglament UE núm. 1407/2013, de la Comissió, de 18 de desembre (DOUE L 352, de 24.12.2013), relatiu a l'aplicació de l'article 107 del Tractat a les Ajudes de minimis.  
En cap cas estes ajudes podran superar l'import màxim total per beneficiari de 200.000 euros durant un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, d'acord amb el que establix el Reglament UE núm. 1407/2013, de la Comissió.  
Sense perjuí de l'anterior, serà possible l'acumulació d'un altre tipus d'ajudes per a la mateixa acció subvencionada, excepte si esta acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
Als efectes de control de les ajudes concedides a l'empara del Reglament de minimis, CulturArts Generalitat mantindrà un registre detallat d'esta i de la resta de subvencions que s'acullen a la regla de minimis.  
  
Base quarta. Presentació de sol·licituds  
1. El termini de presentació de sol·licituds serà de vint dies naturals a partir de l'endemà de publicar-se la present convocatòria en el Diari Oficial de la Comunitat Valenciana.  
2. Les sol·licituds dirigides a CulturArts Generalitat es poden presentar en la seu d'esta entitat situada a la plaça de Viriat, s/n, 46178 València, en la Conselleria d'Educació, Cultura i Esport, av. de Campanar, 32, 46976 València, i en les direccions territorials d'Educació, Cultura i Esport d'Alacant (c/ Carratalà, 47, 03444 Alacant), Castelló de la Plana (av. del Mar, 23, 12687 Castelló de la Plana) i València (c/ Gregori Gea, 14, 46775 València). I també es pot utilitzar qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de correus o presentació en el registre i anunciant la remissió de la sol·licitud per mitjà d'un fax (núm. 909 308 802) o telegrama en el mateix dia, només a efectes organitzatius.  
Així mateix, la sol·licitud podrà presentar-se per via telemàtica a través de la seu electrònica de la Generalitat, PROP. En este cas, la sol·licitud s'omplirà amb l'aplicació informàtica establida a este efecte i el sol·licitant haurà de disposar de firma electrònica d'entitats o de ciutadà emesa per l'Institut Valencià de Finances: http://www.accv.es, o DNI electrònic.  
La tramitació telemàtica pot realitzar-se a través del PROP, en l'URL següent: http://www.gva.es/portal/page/portal/inicio/procedimientos'id\_proc=1371, de conformitat amb el que establix el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
  
Els documents complementaris a la sol·licitud poden ser aportats de manera telemàtica. En este cas només s'acceptaran en format pdf i hauran d'estar firmats per mitjà de la plataforma de firma en línia de l'Institut Valencià de Finances: http://www.accv.es/ciudadanos/firma-on-line-pdf/.  
3. Les sol·licituds hauran d'omplir-se necessàriament de conformitat amb el model que s'adjunta a esta convocatòria com a annex II, i hauran d'adjuntar-se als documents o certificacions a què es fa referència en cada capítol d'este, desenrotllant els punts següents:  
  
3.1. Declaració de les subvencions, ajudes, ingressos o recursos sol·licitats, percebuts o concedits i pendents de percepció per altres administracions o institucions públiques i privades per a la mateixa finalitat, justificant documentalment la quantia (apartat D del model de sol·licitud).  
3.2. Declaració d'ajudes de minimis (apartat D del model de sol·licitud).  
3.3. Declaració responsable de no incórrer en cap de les prohibicions per a obtindre la condició de beneficiari especificades en els punts 2 i 3 de l'article 13 de la Llei 38/2003, de 17 de novembre, General de Subvencions, en els termes que preveu l'article 13.7 de l'esmentat cos legal (apartat F del model de sol·licitud).  
4. Igualment, a la sol·licitud s'haurà d'adjuntar la següent documentació (apartat E del model de sol·licitud):  
a) La proposta artística del festival audiovisual degudament documentada, amb el pressupost previst, en què s'indiquen les projeccions previstes en valencià.  
b) Una memòria, si és el cas, de les activitats del festival cinematogràfic realitzades pel sol·licitant durant l'any 2014, fins al mes de setembre, on conste el nombre d'edicions del festival realitzades fins a la data.  
c) Les entitats sense ànim de lucre hauran d'acreditar, igualment, l'absència de l'ànim de lucre per mitjà d'una declaració responsable i la presentació d'una còpia dels estatuts de l'entitat.  
d) Dades bancàries del compte on es desitge rebre l'import de l'ajuda sol·licitada, en cas de resultar beneficiari, per a la qual cosa s'haurà d'omplir el model de domiciliació bancària que s'adjunta com a annex III a la present convocatòria.  
5. D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat G del model de sol·licitud s'inclou la possibilitat que el sol·licitant autoritze expressament CulturArts Generalitat per a obtindre directament l'acreditació del compliment de les obligacions tributàries i davant de la Seguretat Social.  
No obstant això, si les entitats sense ànim de lucre amb personalitat jurídica deneguen este consentiment hauran d'aportar la documentació següent:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
- Certificat de la Tresoreria de la Seguretat Social que acredite que el sol·licitant es troba al corrent de les seues obligacions.  
- Certificat de les direccions territorials de la Conselleria d'Hisenda i Administració Pública que acredite que el sol·licitant no té deutes de naturalesa tributària amb la Generalitat.  
Queden exonerades d'esta acreditació les corporacions locals que, no obstant això, hauran de presentar una declaració responsable alternativa a estos efectes junt amb la sol·licitud.  
6. Si la sol·licitud d'iniciació no inclou totes les dades exigides o falta la documentació acreditativa, es requerirà l'interessat perquè en el termini de deu dies esmene estos defectes, amb l'advertència que en cas de no fer-ho així es considerarà que desistix de la seua petició, segons disposa l'article 71.1 de la Llei 30/1992, de 26 de novembre, amb la resolució prèvia que haurà de ser dictada en els termes que preveu l'article 42 de la mencionada llei.  
En tot cas, l'òrgan instructor podrà requerir els sol·licitants perquè proporcionen qualsevol informació aclaridora que siga necessària per a la seua gestió.  
7. Les dades de caràcter personal contingudes en l'imprés de sol·licitud podran ser incloses en un fitxer per al seu tractament automatitzat per CulturArts Generalitat. El tractament d'estes dades serà d'acord amb el que disposa la Llei Orgànica 15/1999, de Protecció de Dades de Caràcter Personal, i el reglament que la desplega, i els interessats podran exercir els seus drets d'acord amb esta davant la mencionada entitat.  
  
Base quinta. Instrucció del procediment de concessió de les ajudes. Comissió tècnica avaluadora  
1. L'òrgan competent per a l'ordenació i instrucció del procediment de concessió de les ajudes és el director general de CulturArts Generalitat.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en el següent apartat.  
3. Per a l'avaluació dels projectes presentats es constituirà una comissió tècnica avaluadora, d'acord amb el que preveu l'article 22 de la Llei General de Subvencions, que adaptarà el seu funcionament a les regles generals que són aplicables als òrgans col·legiats establides en els articles 22 i següents de la Llei 30/1992, i que estarà presidida pel director General de CulturArts Generalitat, o persona en qui delegue, i integrada, en qualitat de vocals, pel cap del Servici d'Ajudes de CulturArts Generalitat, un tècnic de CulturArts Generalitat i dos professionals del sector audiovisual, tots ells nomenats per l'òrgan competent. Actuarà com a secretari, amb veu i sense vot, un tècnic o administratiu de CulturArts Generalitat.  
4. La comissió tècnica avaluadora, ateses les sol·licituds presentades, emetrà un informe d'avaluació d'acord amb els criteris de prioritat que s'enumeren en la base sexta, i deixarà constància en la corresponent acta dels motius de valoració de les sol·licituds, així com de la seua prelació de major a menor puntuació, que contindrà la proposta de quantia de les ajudes de conformitat amb els límits establits en la base primera.  
  
5. En qualsevol moment del procediment podrà instar-se el sol·licitant perquè formalitze qualsevol tràmit, de conformitat amb el que preveu l'article 76.2 de la Llei 30/1992, per un termini de deu dies, amb els efectes determinats en esta norma.  
6. L'òrgan instructor, a la vista dels expedients i de l'informe i proposta de la comissió tècnica avaluadora, formularà la proposta de resolució provisional, degudament motivada, que haurà de notificar-se als interessats de manera fefaent, amb trasllat per un termini de deu dies per a presentar al·legacions, tràmit del qual es prescindirà quan no figuren en el procediment ni siguen tinguts en compte altres fets ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva, i s'elevarà a la presidenta de CulturArts Generalitat, òrgan competent per a resoldre la convocatòria.  
  
Base sexta. Criteris de prioritat. Puntuació mínima exigida. Determinació de la quantia de les subvencions  
1. Amb caràcter general, per a l'elaboració del seu informe i proposta, la comissió tècnica avaluadora tindrà en compte els següents criteris de valoració i amb la ponderació que s'establix:  
A) Projecte del festival de què es tracte, a realitzar en el període d'octubre de 2014 a novembre de 2015, ambdós inclosos, un màxim de 15 punts, amb el desglossament següent:  
- Interés cultural de la proposta o projecte del festival, fins a un màxim de 5 punts.  
- Especialització del festival, fins a un màxim de 5 punts.  
- Pressupost de gastos del festival, fins a un màxim de 5 punts.  
B) La incidència social de la proposta de festival, fins a un màxim de 5 punts. Es podrà valorar la seua adequació a la població, a la realitat sociocultural i a la situació econòmica del territori on es realitze l'activitat proposada. De la mateixa manera, es podrà valorar l'impacte per als interessos culturals en l'àmbit competencial de la Generalitat.  
C) Nombre d'edicions celebrades anteriorment i la seua qualitat mitjana, fins a un màxim de 5 punts, es valorarà 0,20 punts cada edició celebrada.  
2. La proposta que eleve la comissió tècnica avaluadora no podrà incloure cap sol·licitud que no haja aconseguit una puntuació mínima de 15 punts.  
3. El contingut d'informació falsa o que no es corresponga amb la realitat del projecte suposarà la desestimació automàtica de la sol·licitud i la no-valoració per part de la comissió, amb resolució motivada, o, si és el cas, podrà produir-se la revocació de la subvenció concedida. Amb caràcter previ s'atorgarà audiència a l'interessat a fi de no causar-li indefensió.  
4. Per a la determinació de la quantia de les ajudes es tindrà en compte la puntuació total obtinguda en relació amb els criteris de prioritat que antecedixen i la seua ponderació.  
  
Base sèptima. Resolució de la convocatòria. Terminis  
L'òrgan instructor elevarà la proposta de resolució definitiva a la presidenta de CulturArts Generalitat, que resoldrà l'adjudicació de les ajudes i la seua quantia i disposarà que es publique en el DOCV en el termini màxim de sis mesos des de la publicació de la convocatòria.  
  
En cas que en el termini establit no s'haja publicat la resolució de la convocatòria, es consideraran desestimades totes les sol·licituds, sense perjuí de l'obligació de resoldre que competix a l'administració actuant, de conformitat amb el que establix l'article 42 de la Llei 30/1992.  
  
  
Base octava. Publicació i notificació  
La publicació de la resolució en el Diari Oficial de la Comunitat Valenciana tindrà així mateix els efectes de publicitat establits per a les subvencions en l'article 18 de la Llei General de Subvencions. Igualment, es publicarà en la pàgina web de CulturArts Generalitat www.culturartsgeneralitat.es.  
No obstant això, als beneficiaris se'ls informarà del caràcter de minimis de les ajudes concedides i de la seua subjecció al Reglament núm. 1407/2013, de la Comissió, de 18 de desembre (DOUE L 352 de 24.12.2013).  
  
Novena. Obligacions dels beneficiaris  
1. Els ajuntaments, entitats que en depenen i entitats sense ànim de lucre amb personalitat jurídica que obtinguen estes ajudes estan obligats a:  
a) Comunicar per escrit a CulturArts Generalitat l'acceptació de la subvenció en el termini dels 20 dies hàbils següents a la publicació de la resolució de concessió d'estes ajudes en el Diari Oficial de la Comunitat Valenciana, segons el model d'acceptació que s'adjunta a la present convocatòria com a annex IV.  
b) Realitzar l'activitat d'acord amb el projecte presentat i comunicar qualsevol canvi o modificació que es produïsca en el programa definitiu de l'activitat abans de la seua realització, per mitjà d'un informe d'esta i les causes que l'han provocada. La modificació del projecte haurà de ser aprovada expressament per la presidenta de CulturArts Generalitat.  
  
c) Per al supòsit que el beneficiari subcontracte les activitats subvencionades s'haurà d'ajustar al que disposa l'article 29 de la Llei 38/2003, General de Subvencions, i, en cap cas, podrà efectuar la subcontractació amb les persones o entitats, intermediaris o assessors a què es referix l'apartat 7 d'este precepte legal. De la mateixa manera, i en atenció al que disposa l'article 31.3 del mateix cos legal, s'hauran d'atendre els principis de publicitat i lliure concurrència, i sol·licitar tres ofertes diferents quan la subcontractació supere la quantia de 12.000 euros.  
d) El beneficiari haurà de fer constar en tota publicació (fullet, programa, publicitat del festival, etc.) si n'hi ha, en qualsevol mitjà o suport que es realitze, el patrocini de CulturArts Generalitat d'acord amb les normes d'identitat corporativa incloses en la pàgina web de CulturArts Generalitat www.culturartsgeneralitat.es.  
Esta obligació es produirà a partir de la data de publicació de la resolució de la concessió d'ajuda en el Diari Oficial de la Comunitat Valenciana.  
e) Comunicar la declaració actualitzada sobre subvencions, ajudes, ingressos o recursos sol·licitats, percebuts o concedits i pendents de percepció per altres administracions o institucions públiques o privades per a la mateixa finalitat, justificant documentalment la seua quantia, o bé confirmar per mitjà de declaració que la informació facilitada respecte d'això en la sol·licitud no ha patit variacions des de la data de la seua presentació.  
f) Justificar l'ús de la subvenció en la forma que s'indica en la base deu, conservant els documents justificatius de l'aplicació dels fons rebuts per a poder justificar el gasto i poder atendre les actuacions de comprovació i control.  
g) L'òrgan instructor comprovarà respecte de tots els beneficiaris la certificació positiva d'estar al corrent de les seues obligacions tributàries i davant de la Seguretat Social, en la forma establida en l'article 14.1.e de la Llei General de Subvencions i regulada en l'article 22 del Reial Decret 887/2006, de 21 de juliol, pel qual s'aprova el Reglament de la Llei General de Subvencions. El sol·licitant que no haja autoritzat expressament CulturArts Generalitat segons el que s'ha assenyalat en la base 4.5 d'esta convocatòria haurà d'aportar els certificats en els termes que preveu l'article 22 del Reial Decret 887/2006, de 21 de juliol.  
2. S'apliquen a estes ajudes les obligacions que per als beneficiaris de subvencions establix amb caràcter general l'article 14 de la Llei 38/2003, de 17 de novembre, General de Subvencions.  
3. L'incompliment de qualsevol dels requisits i obligacions estipulades en la present convocatòria, així com la infracció provada d'algun dels seus punts, suposarà l'anul·lació de l'ajuda concedida i obligarà al seu reintegrament en els supòsits de l'article 37 de la Llei General de Subvencions, amb l'addició del pagament dels interessos de demora des del moment del pagament de l'ajuda fins a la data en què s'acorde la procedència del reintegrament.  
4. Igualment és d'aplicació el règim sancionador establit en el títol IV de la Llei 38/2003, General de Subvencions.  
  
Base deu. Justificació i pagament de les subvencions  
1. El pagament de les subvencions s'efectuarà per mitjà d'una transferència bancària segons el model de domiciliació bancària (annex III) presentat junt amb la sol·licitud, sempre que l'activitat s'haja realitzat d'acord amb el projecte presentat i es justifiquen correctament els gastos ocasionats per l'activitat subvencionada.  
2. La justificació de la subvenció, de conformitat amb el model de justificació que s'adjunta a la present convocatòria com a annex V, requerirà la presentació pel beneficiari dels documents següents:  
  
a) Memòria del festival audiovisual realitzat en què s'especifiquen les projeccions en valencià i s'adjunten fullets, cartells i tota la documentació il·lustrativa de l'activitat que es considere oportuna.  
b) Declaració de les activitats realitzades que han sigut finançades amb la subvenció i el seu cost, amb el desglossament de cada un dels gastos produïts.  
c) Compte justificatiu:  
- Justificants originals (factures, inclús electròniques i qualsevol altre document de valor probatori) del gasto efectuat, o qualsevol altre document amb validesa jurídica que permeta acreditar el compliment de l'objecte de la subvenció, datats des d'octubre de 2014 fins a novembre de 2015, per al seu estampillat pel departament de gestió corresponent i posterior devolució als interessats.  
- Justificants del pagament efectuat per un import mínim igual al de la quantitat subvencionada. No es podrà incloure com a gasto subvencionable l'import de l'IVA deduïble quan el beneficiari estiga obligat a realitzar la declaració del mencionat impost.  
Estos justificants hauran d'aportar-se fins al dia 30 de novembre de 2015 en el registre de CulturArts Generalitat. A partir d'este dia el crèdit quedarà anul·lat, i es perdrà el dret a cobrar l'ajuda concedida.  
  
d) Declaració actualitzada sobre subvencions sol·licitades, percebudes o concedides i pendents de percepció, per part d'altres administracions públiques o privades per a la mateixa finalitat.  
Base onze. Altres disposicions  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent d'ajudes atorgades per altres administracions o ens públics o privats podrà donar lloc a la modificació de la resolució de concessió. Si l'alteració de les condicions del projecte subvencionat significa una reducció d'este, la modificació serà proporcional a la minoració efectuada. Per al supòsit de l'obtenció d'ajudes concurrents, que siguen compatibles, la modificació només es produirà si la suma d'estes ajudes supera el cost de l'activitat subvencionada, cas en què es minorarà la quantitat que excedisca el cost final de l'activitat.  
2. L'import de la subvenció en cap cas podrà ser d'una quantia que, aïlladament o en concurrència amb subvencions o ajudes d'administracions públiques o d'altres ens públics o privats, supere el cost de l'activitat a desenrotllar pel beneficiari. Tot això d'acord amb la Llei 38/2003, de 17 de novembre, General de Subvencions, i les disposicions que la despleguen.  
3. Les resultes que es puguen produir per renúncies a l'ajuda concedida o per aplicació del que s'ha indicat en el punt 1 d'esta base, es podran disposar per mitjà d'una nova resolució de l'òrgan competent per a incloure-hi, en primer lloc, aquelles sol·licituds que, superant la puntuació mínima exigida i estant incloses en la proposta de la base 6.2, hagen quedat amb major puntuació sense ajuda, i si no n'hi ha, per a incrementar la quantitat resultant als beneficiaris a qui s'haja concedit ajuda, en proporció a esta, i en este cas es podran superar els límits establits en la base 1.2, tot això atenent l'informe que elevarà la comissió tècnica avaluadora a l'òrgan instructor.